Radźićeljo dohlad do kooperacije dźěłarničkow dóstali
Njebjelčicy (JK/SN). Wotnajenske zrěčenje mjez Njebjelčanskej gmejnu a Kamjenskej kubłanskej towaršnosću KaBi wo wužiwanju socialneje dźěłarnje w Njebjelčicach hač do kónca lěta podlěša. To su gmejnscy radźićeljo na swojim zašłym posedźenju wobzamknyli. Tam hižo dlěši čas wuspěšnje azyl pytacych do towaršnosće integruja, sposrědkujo jim prěnje kroki do dźěłoweho swěta w móžnej nowej domiznje. Po wopyće sakskeje ministerki za runostajenje a integraciju Petry Köpping (SPD) lětsa w meji matej KaBi a gmejna woprawnjenu nadźiju, zo dobre dźěło w socialnej dźěłarni tež klětu dale powjedu. Wosebje gmejna liči z tym, zo ministerka swoju slubjenu podpěru zwoprawdźi a socialne dźěło w gmejnje dale póńdźe. Za image gmejny by tale integraciska móžnosć była składnosć, dale dźěłać a slědy zawostajić tež w dźěle na socialnym polu, tež hdyž jenož wonkowne wuměnjenja za to stworja.
hrv_Latn szl_Latn